የጣና ዳር ፕሮጀክቶች ለሐይቁ አደጋ ደቅነዋል፤ መንግሥትም ሐይቁን መከላከል የሚያስችል ርምጃ በመውሰድ በኩል ችግር ተስተውሎበታል፡፡
ጣና ሐይቅን ተንተርሰው የተሠሩ ፕሮጀክቶች ሐይቁን በመበከል በብዝኃ ሕይወቱ ላይ ከፍተኛ ጉዳት እያደረሱ ነው፡፡የአማራ ክልል አካባቢ የደንና የዱር እንስሳት ልማትና ጥበቃ ባለስልጣን ከሚመለከታቸው አካላት ጋር በ2010 ዓ.ም የአካባቢ ተጽዕኖ የክዋኔ ኦዲት ሠርቶ ፍሳሽ ቆሻሻቸውን ወደ ሐይቁ የሚለቅቁ ሆቴሎች፣ መናፈሻዎች፣ የግልና የመንግሥት ተቋማት መኖራቸውን አረጋግጧል፡፡ ችግሮቻቸውን እንዲያስተካክሉም ለእያንዳንዳቸው ተቋማት ግብረ መልስ ተሰጥቷል፡፡ፈለገ ሕይወት ስፔሽያላይዝድ ሪፈራል ሆስፒታል፣ ግራንድ ሆቴል፣ ሌክሹር ሪዞርት፣ ድብ አንበሳ ሆቴል፣ ብሉናይል ሪዞርት ሆቴል፣ ጣና ሆቴል፣ ኩሪፍቱ ሪዞርትና ስፓ ሆቴል፣ ቀበሌ 16 የሚገኘው የባሕር ዳር ዩኒቨርሲቲ መምህራን የጋራ መኖሪያ ቤትና ሌሎችም ተጠቃሽ ናቸው፡፡ ከመኖሪያ ቤቶችም በተለያዩ መፋሰሻዎች ወደ ጣና የሚገቡ ፍሳሽ ቆሻሻ መኖሩን ከተማ አስተዳደሩ አስታውቋል፡፡ ፍሳሽ ቆሻሻው ደግሞ ሐይቁን በመበከል በውስጡ ያሉ በርካታ ብዝኃ ሕይወትን የሚጎዳ ነው፡፡ከፕሮጀክቶቹ የፍሳሽ ቆሻሻ ሴፕቲክ ታንክ የሌላቸው፣ ሴፕቲክ ታንካቸው አነስተኛ የሆነባቸው፣ የፍሳሽ ቆሻሻቸው ይዘት በላቦራቶሪ ያልተረጋገጠ፣ የፍሳሽ ማጣሪያ ጣቢያ የሌላቸው፣ የአካባቢ ተጽዕኖ ግምገማ ሰነድና የአካባቢ አያያዝ እቅድ የሌላቸው ይገኙበታል፡፡ከባለስልጣኑ በተገኘው መረጃ መሠረት ማስተካከያ እንዲያደርጉ ከተደረገ በኋላ በ2011 ዓ.ም ድጋሜ በተሠራ ኦዲት አብዛኛዎቹ ተቋማት ማስተካከያ አላደረጉም፡፡ ከተማ አስተዳደሩ ሕግ በማስከበር በተቋማት ላይ የማስተካከያ ርምጃ እንዲወሰድ መመሪያ መሰጠቱንም በባለስልጣኑ የአካባቢ ተጽዕኖ ክዋኔ ኦዲት ባለሙያ አበበ ሞላ ተናግረዋል፡፡ ከዚያን ጊዜ ወዲህ ግን ተፈጻሚነታቸው ምን እንደሚመስል ተመልሶ ከመመልከት ይልቅ በዝምታ መመልከት ተመርጧል፡፡ ለምን ስንል ጠይቀን ‘ጉዳዩ የሚመለከተው ከተማ አስተዳደሩን ነው’ የሚል ምላሽ ተሰጥቶናል፡፡